ايلى كوهين

ايلى كوهين (26 ديسمبر 1924 الاسكندريه , مصر - 18 مايو 1965 ميدان المرجه فى دمشق, سوريا) جاسوس اسرائيلى, اسمه الحقيقى إلياهو بن شاؤول كوهين, اتعرف بإسم كامل أمين ثابت فى سوريا.

 نشأته 
اتولد ايلى كوهين يوم 26 ديسمبر 1924 فى الاسكندريه فى مصر ، و فى سنة 1944 انضم لمنظمة (الشباب اليهودى الصهيونى) فى الاسكندريه و كان متحمس جدا للسياسة الصهيونيه ضد العرب . و بعد حرب 48 ابتدا هو وزمايله اعضاء المنظمة دى فى دعوة اليهود المصريين للهجرة الى فلسطين ، وفعلا هاجر ابوه وامه واخواته لفلسطين سنة 1949 لكنه ماهاجرش معاهم فى نفس الوقت واختار أنه يبقى موجود فى مصر مدة أطول علشان يساعد ابراهام دار ظابط الموساد فى مهمته المكلف بيها فى مصر وهى تجنيد مجموعة من العملاء لحساب الموساد يقوموا بتفجير المنشآت الامريكية فى القاهره و الاسكندريه بهدف افساد العلاقات بين مصر و امريكا . لكن المخابرات العامه المصريه قبضت على اعضاء الشبكة دى سنة 1954 فيما عرف بإسم فضيحة لافون نسبة الى وزير الدفاع الاسرائيلى وقتها بينهاس لافون ، و فى تحقيقات القضية دى قدر ايلى كوهين انه يقنع المحققين ببراءته وفعلا تم الإفراج عنه وسافر لاسرائيل سنة 1955 وانضم ل(الوحدة 131) فى الموساد و بعد كده رجع لمصر ، لكن بعدما قامت حرب العدوان الثلاثى على مصر سنة 1956 قبضت المخابرات العامه المصريه على ايلى كوهين للمرة التانية .

فى سنة 1957 سافر ايلى كوهين لاسرائيل واشتغل هناك محاسب فى شركة تجارية ، و بعد فترة قصيرة اترفد من الشركة دى واتعين مترجم فى وزارة الدفاع الاسرائيليه لكنه استقال من الوظيفة دى بسرعة ورجع لشغله القديم فى الموساد . و كان فيه وجهة نظر عند قادة الموساد بيفضل الاستفادة من قدرات ايلى كوهين فى الجاسوسية فى مصر ، لكن وجهة النظر دى اترد عليها بإحتمال كشف أمره بسهولة نتيجة سبق القبض عليه قبل كده وعلشان كده اتعدلت الخطة دى وقرر الموساد الاستفادة بيه فى دمشق عاصمة سوريا واخترعوا حكاية وهمية علشان يقدر يعيش هناك باعتباره مواطن سورى مسلم اسمه (كامل أمين ثابت) .

بعدما اتدرب ايلى كوهين على أداء مهمته التجسسية فى سوريا ، سافر يوم 3 فبراير 1961 لمدينة زوريخ فى سويسرا ومنها حجز تذكرة سفر لسانتياجو عاصمة تشيلى ، لكنه اتخلف فى بوينوس ايريس عاصمة الارجنتين علشان الترتيبات المعمولة على ايد كده علشان يدخل الارجنتين من غير تدقيق فى شخصيته الجديدة .

 مصادر 

 لينكات برانيه 


تصنيف:اسكندرانيه
تصنيف:يهود مصريين
تصنيف:جواسيس اسرائيليين
تصنيف:اسرائيليين مصريين
تصنيف:صهاينه